Mʋ́ ɔyɩkɛhɛ a,
Yohane mʋa mʋ akasɩpʋ abanyɔ bɛsanki ba ɩnʋ.
Brɛá Yohane lowun Yesu dɛtsʋn a,
ɔlɛblɩ ɔbɛɛ,
“Mlɩkɩ,
Bulu Okufabi amʋ na ɩnʋ a.”
Akasɩpʋ abanyɔ amʋ bonu asʋn anfɩ.
Mʋ́ sʋ bɛkpla buo Yesu.
Yesu lɛdamli kɩ wun ánɩ́ bʋbuo mʋ.
Mʋʋ ɔlɛfɩtɛ amʋ́ ɔbɛɛ,
“Ntɔ mlɩdedunka?”
Bɛfɩtɛ mʋ bɛɛ,
“Osunapʋ,
nkʋnʋ fʋtsie?”
Yesu lɛlɛ mʋ́ ɔnɔ ɔbɛɛ,
“Mlɩba bɛkɩ.”
Mʋ́ sʋ ayin abanyɔ amʋ bobuo Yesu yɛkɩ mʋ otsiakpa.
Ɩbɔ́bwɛ fɛ ntʋpwɛ dɔnatɔ,
betsia mʋ wa ta owi.
Ayin amʋʋ bonu asʋn ánɩ́ Yohane lɛblɩ tsu Yesu ɩwɩ,
bɛkpla buo Yesu amʋtɔ ɔkʋlɛ gyi Simon Petro mʋ pio Andrea.
Mʋ́ ɔma a,
ɩtɔ gyankpapʋá Andrea lɔbwɛ gyi,
oloyodunka mʋ pio Simon,
bla mʋ ɔbɛɛ,
“Anɩlawun Mesia.”
(Mʋ́ asɩ gyi,
“Kristo”,
ɔha amʋʋ Bulu lada mʋ ofuli amʋ.)
Ɩnʋ ɔlɛkpa Simon ba Yesu wa.
Yesu lɛkɩ mʋ diin,
ɔlɛblɩ ɔbɛɛ,
“Fʋgyi Yohane mʋ bi Simon nɩ.
Tsu ndɛ pʋya a,
bɛ́tɩ fʋ Kefa.”
(Griki ɔblɩtɔ “Petro.”
Mʋ́ asɩ gyi,
“Bʋta.”)
Ɔyɩ kɛhɛ a,
Yesu lɔbwɛ ɔbɛɛ mɔ́yɔ Galilea ɔmátɔ,
olowun Filipo.
Mʋʋ ɔlɛbla Filipo ɔbɛɛ,
“Buo mɩ.”
Filipo otsu Betsaida,
Andrea mʋa Petro wulutɔ.
Filipo lowun Nataniel,
ɔlɛbla mʋ ɔbɛɛ,
“Anɩlawun oyin amʋʋ Mose lɔwanlɩn mʋ ɩwɩ asʋn wa Bulu mbla amʋtɔ,
Bulu ɔnɔsʋ atɔɩpʋ amʋ ɛ bɔwanlɩn mʋ ɩwɩ asʋn amʋ.
Mʋ ɩda gyi Yesu.
Mʋ sɩ gyi Yosef,
otsu Nasaret wulutɔ.”
Nataniel lɛfɩtɛ mʋ ɔbɛɛ,
“Itoyile kʋ bɛ́talɩ dalɩ tsu Nasaret wulutɔ?”
Filipo lɛbla mʋ ɔbɛɛ,
“Ba afʋbɛkɩ.”
Brɛá Yesu lowun Nataniel ɔba mʋ wa a,
ɔlɛblɩ ɔbɛɛ,
“Israelyin onutonuto nɩ.
Afunu kʋkʋ ma mʋtɔ.”
Nataniel lɛfɩtɛ Yesu ɔbɛɛ,
“Nkalɩ lɔbwɛ fɛbɩ mɩ?”
Yesu lɛlɛ mʋ́ ɔnɔ ɔbɛɛ,
“Nowun fʋ brɛá fʋbʋ pɔntɔ-oyi amʋ asɩ ɩnʋ,
asa Filipo lɛbɛtɩ fʋ.”
Nataniel lɛbla mʋ ɔbɛɛ,
“Osunapʋ,
fʋgyi Bulu mʋ Bi Israel Owie amʋ nɩ.”
Yesu lɛbla mʋ ɔbɛɛ,
“Alɩ amʋʋ nabla fʋ mbɛɛ,
nowun fʋ pɔntɔ-oyi amʋ asɩ amʋ sʋ fahogyi?
Fówun ofula ánɩ́ ɩdʋn ɩnɩ.”
Yesu lɛtra bla mʋ ɔbɛɛ,
“Ɔnɔkwalɩ ndɛ mlɩ bla,
mlówun ánɩ́ ɔsʋsʋ lafinki,
Bulu-abɔpʋ bʋdɛ ɔsʋsʋ yɔ yinki ba Nyankpʋsa-Mʋ-Bi amʋsʋ.”